Sid Meier’s Civilization IV

Sid Meier's Civilization IV er et Gullstikka-belønnet turbasert strategispill utviklet av Firaxis Games, utgitt til PC høsten 2005 og senere til Macintosh.

Oversikt 
I Civilization IV blir spilleren plassert i rollen som lederen for en sivilisasjon, vanligvis i år 4000 f.Kr.. Spilleren må bygge nye byer, utvide grensene og bedre forholdende i byene sine for at de skal vokse. Spilleren oppnår kontakt med andre sivilisasjoner, og kan for eksempel danne allianser eller handle med dem. En viktig del av spillet er krig mot andre sivilisasjoner, men spillet kan vinnes også med fredelige metoder: som i de foregående spillene i serien er en av metodene å bygge et romskip som skal nå stjernen Alpha Centauri.

Spillet kan spilles både mot datamaskinen og over Internett, og dessuten mot en annen person på samme datamaskin («hotseat»). I alle tilfeller kan man velge et standard spill, hvor man velger parametre for hva slags verden man vil spille i, hvilke motstandere man vil ha og lignende, eller et forhåndslagd scenario, som i mange tilfeller er tatt fra historiske hendelser. Det fulgte flere scenarier med spillet, men mange kan også lastes ned fra Internett.

Forskjeller fra tidligere spill 
Den mest tydelige forskjellen mellom Civilization IV og de tidligere spillene i Civilization-serien er at spillet foregår i 3D. Den høyst modifiserbare Gamebryo-motoren, som også brukes i blant annet Elder Scrolls III og IV, gir i Civilization IV muligheten til å zoome helt ut til en oversikt over hele planeten spillet foregår på, og helt inn i de forskjellige byene.

«Store personer» («Great people») vil nå dukke opp. De deles i fem kategorier: kunstnere, handelsfolk, profeter, ingeniører og vitenskapsfolk. Disse kan brukes til å oppnå forskjellige bonuser.

Religion vil nå spre seg til byer, og spilleren kan bestemme en statsreligion for landet sitt.

Man kan ikke lenger flytte tropper innenfor andre sivilisasjoners grenser og håpe på at det blir tolerert. En krenking av grensene blir nå regnet som en erklæring av krig. Man kan imidlertid ha åpne grenser med land.

Utvidelser 
 Sid Meier's Civilization IV: Warlords ble utgitt 24. juli 2006. Utvidelsespakken inneholder åtte nye scenarier, seks nye sivilisasjoner, ti nye ledere, tre nye underverker og nye ressurser, bygninger og stridsenheter. I tillegg åpnet den for vasallstater. En av de nye sivilisasjonene er vikingene. Denne sivilisasjonen var å finne i Sid Meier's Civilization II, men ikke i Sid Meier's Civilization III. Da ble imidlertid også sivilisasjonen lagt til i en utvidelse, Sid Meier's Civilization III: Play the world.
 Sid Meier's Civilization IV: Beyond the Sword ble utgitt i juli 2007.

Modifikasjoner 
Muligheten til å endre Civilization IV har skapt mange populære uoffisielle versjoner. Utvidelsen Fall from Heaven II, koordinert av brukeren "Kael" (Derek Paxton), har vært lastet ned over 600.000 ganger. Fall from Heaven II endrer spillverdenen til en magisk verden der trollmenn kan bruke mana til å lage mostre eller magiske våpen.

Oppdateringer 
 1.09-oppdateringen ble utgitt 23. november 2005. Den rettet noen feil i spillet, men fokuserte på å endre parametre til bygninger og enheter.
 1.52 ble utgitt 22. desember 2005, og var en omfattende oppdatering som rettet opp flere tekniske problemer i spillet .
 1.61 er den nåværende versjonen, og ble utgitt 13. april 2006. Dette var også en omfattende oppdatering, som ordnet de fleste større problemene i spillet, og la til nye spillalternativer og scenarier.

Mottagelse
Spillet ble svært godt mottatt, og vant en rekke priser. Spillet hadde (pr 2017) 94% på Metacritic  og 93% på Gamerankings.com 
Spillet vant blant annet IGN's pris for "årets spill i 2005", GameSpy's "årets spill 2005" og Gamespot's "beste PC spill i 2005".

Læringsverktøy
Civilization IV har vært brukt i forskning på læring ved bruk av videospill. Lærere ved Nordahl Grieg Videregående skole i Bergen vant både Gullepleprisen og en Innovasjonspris i 2015 for sin bruk av blant annet Civilization IV til kreativ læring av IKT.
Pedagogiske studier har vært gjort, med Civilization IV som utgangspunkt, blant annet i India  og USA .

Referanser

Eksterne lenker 
 
 Side om Civilization IV til Macintosh
 CivFanatics – tilhengerside
 Civilization IV-wiki
 PC.no om Civilization IV
 Gamer.no om Warlords 

Civilization
Windows-spill
Videospill fra 2005
Videospill utviklet av Firaxis Games
Gullstikka-vinnere
Mac OS-spill
Videospill utviklet i USA
D.I.C.E. Awards-vinnere

de:Sid Meier’s Civilization#Civilization IV